Ludvig Kyhn

Ludvig Kyhn (1817–1890) var en norsk jurist, amtmann og stortingsrepresentant.

Kyhn var sønn av lensmann i Eidsvoll Jens Christian Kyhn og Albertine Philippine Wardum. Han ble student i 1834 og cand. jur. i 1840. Alt fra 1836 var han ansatt som kopist i Kirkedepartementet. Han var byråsjef i kirkeavdelingen 1844–1847 og ekspedisjonssjef i undervisningsavdelingen 1847–1855. Her var han en av redaktørene for Departements-Tidende. I 1855 ble han utnevnt til sorenskriver i Strinda og Selbu sorenskriveri, men han overtok aldri embetet, siden han alt året etter ble utnevnt til amtmann i Hedemarkens amt. Ved opprettelsen av Hamar stift i 1864 ble han stiftets første stiftamtmann.

Kyhn var innvalgt på Stortinget for valgkretsen Kjøpstedene i Hedmark og Oppland fylker i periodene 1871–1879. Han var formann i den kongelige kommisjonen om leilendingsvesenet og i tilsynskommisjonen for jernbanen mellom Eidsvoll og Tynset. I 1858 var han medlem av skolelovkommisjonen.

Kyhn ble ridder av St. Olavs Orden i 1864. Hans første kone Laura (1820–1881) var datter av offiseren Wilhelm Sissener. Deres datter Signe giftet seg i 1872 med Lars Otto Roll Grundt, amtmann i Nord-Trøndelag og i Sør-Trøndelag.

Referanser

Eksterne lenker 
 

Fylkesmenn i Hedmark
Norske amtmenn
Personer fra Eidsvoll kommune
Riddere av St. Olavs Orden
Stortingsrepresentanter 1871–1873
Stortingsrepresentanter 1874–1876
Stortingsrepresentanter 1877–1879
Stortingsrepresentanter for kjøpstedene i Hedmark og Oppland fylker